作者：王炎午
词牌/韵律：沁园春

paragraphs: 又是年时，杏红欲脸，柳绿初芽。
奈寻春步远，马嘶湖曲，卖花声过，人唱窗纱。
暖日晴烟，轻衣罗扇，看遍王孙七宝车。
谁知道，十年魂梦，风雨天涯。
休休何必伤嗟。
谩赢得、青青两鬓华。
且不知门外，桃花何代，不知江左，燕子谁家。
世事无情，天公有意，岁岁东风岁岁花。
拚一笑、且醒来杯酒，醉后杯茶。